b'\n_START_ARTICLE_\nKr\xc5\xabties v\xc4\x97\xc5\xbeys\n_START_SECTION_\nDiagnostika\n_START_PARAGRAPH_\nPirmojo pasirinkimo tyrimas daugeliui pacien\xc4\x8di\xc5\xb3 \xc4\xaftariant kr\xc5\xabties v\xc4\x97\xc5\xbe\xc4\xaf yra mamografija. Jaunesn\xc4\x97ms nei 40 met\xc5\xb3 am\xc5\xbeiaus moterims kr\xc5\xabties audinys geriau matomas echoskopija, kadangi yra ma\xc5\xbeiau riebalinio audinio, tod\xc4\x97l jaunesnio am\xc5\xbeiaus pacient\xc4\x97ms gali b\xc5\xabti pirma atliekamas ir ultragarsinis tyrimas. Pats jautriausias tyrimo metodas yra magnetinio rezonanso tomografija, juo aptinkami ir labai ma\xc5\xbei navikai, gerybiniai pakitimai, ta\xc4\x8diau \xc5\xa1is tyrimas dar netaikomas standartinei diagnostikai, kadangi nepakanka duomen\xc5\xb3, jog jis pagerint\xc5\xb3 pacient\xc5\xb3 i\xc5\xa1gyvenamum\xc4\x85 ir keist\xc5\xb3 chirurginio gydymo taktik\xc4\x85._NEWLINE_Pasitvirtinus \xc4\xaftarimui atliekama \xc5\xbeidinio kr\xc5\xabtyje biopsija\xc2\xa0\xe2\x80\x93 paimama med\xc5\xbeiaga mikroskopiniam tyrimui. Pasitvirtinus v\xc4\x97\xc5\xbeio diagnozei atliekami tyrimai jo i\xc5\xa1plitimo nustatymui. Da\xc5\xbeniausiai kr\xc5\xabties v\xc4\x97\xc5\xbeys i\xc5\xa1plinta \xc4\xaf skelet\xc4\x85, kepenis ir plau\xc4\x8dius. Kaul\xc5\xb3 metastaz\xc4\x97ms aptikti atliekama scintigrafija, magnetinio rezonanso tomografija. Kepen\xc5\xb3 metastaz\xc4\x97s randamos echoskopija arba kompiuterine tomografija, pastarasis tyrimas tinkamas ir plau\xc4\x8di\xc5\xb3 metastazi\xc5\xb3 diagnostikai. Re\xc4\x8diau aptinkamos galvos smegen\xc5\xb3 metastaz\xc4\x97s nustatomos magnetinio rezonanso tomografija.\n_START_SECTION_\nHistologiniai tipai\n_START_PARAGRAPH_\nBeveik 80% kr\xc5\xabties navik\xc5\xb3 sudaro duktalin\xc4\x97 karcinoma . 10-15% atvej\xc5\xb3 nustatoma lobulin\xc4\x97 karcinoma, kiti tipai yra kur kas retesni. Dar i\xc5\xa1skiriamas u\xc5\xbedegiminis kr\xc5\xabties navikas, kuris pats savaime n\xc4\x97ra histologinis tipas, ta\xc4\x8diau jam b\xc5\xabdingas kitoks biologinis elgesys, ry\xc5\xa1kus odos ir kr\xc5\xabties paraudimas, patinimas ir skausmas, be to gana ankstyvos metastaz\xc4\x97s \xc4\xaf limfinius mazgus. Svarbus histologinis kriterijus yra naviko piktybi\xc5\xa1kumo laipsnis, arba diferenciacijos laipsnis, Ki67 proliferacijos indeksas.\n_START_SECTION_\nHormon\xc5\xb3 ir HER2 receptoriai\n_START_PARAGRAPH_\nKr\xc5\xabties v\xc4\x97\xc5\xbeio l\xc4\x85stel\xc4\x97s gali tur\xc4\x97ti savo pavir\xc5\xa1iuje hormon\xc5\xb3 receptorius. Progesterono (PR) ir estrogen\xc5\xb3 (ER) receptori\xc5\xb3 nustatymas labai svarbus parenkant gydymo taktik\xc4\x85 vaistais. Hormon\xc5\xb3 receptoriai naviko l\xc4\x85stel\xc4\x97se nustatomi imunohistocheminiais metodais._NEWLINE_Labai svarbus gydymui ir prognozei HER2 receptorius naviko l\xc4\x85steli\xc5\xb3 pavir\xc5\xa1iuje, jis gali b\xc5\xabti nustatomas imunohistocheminiu da\xc5\xbeymu, kai kuriais atvejais atliekamas FISH tyrimas (fluorescencijos in situ hibridizacija).\n_START_SECTION_\nGydymas\n_START_PARAGRAPH_\nGydymo pagrindas yra operacija, radioterapija ir gydymas prie\xc5\xa1v\xc4\x97\xc5\xbeiniais vaistais.\n_START_SECTION_\nVieti\xc5\xa1kai nei\xc5\xa1plitusi liga\n_START_PARAGRAPH_\nVieti\xc5\xa1kai nei\xc5\xa1plitusiai ligai priskiriamas IIB ir ankstesni\xc5\xb3 stadij\xc5\xb3 kr\xc5\xabties v\xc4\x97\xc5\xbeys.\n_START_SECTION_\nOperacija\n_START_PARAGRAPH_\nJei \xc4\xafmanoma pa\xc5\xa1alinti navik\xc4\x85 sveik\xc5\xb3 audini\xc5\xb3 ribose (vadinamoji R0 rezekcija), atliekama operacija. Gali b\xc5\xabti daroma kr\xc5\xabt\xc4\xaf tausojanti operacija arba radikali mastektomija (kr\xc5\xabties pa\xc5\xa1alinimas). Kr\xc5\xabt\xc4\xaf tausojanti operacija po jos taikant radioterapij\xc4\x85 yra lygiavert\xc4\x97 visi\xc5\xa1kam kr\xc5\xabties pa\xc5\xa1alinimui. Pilnai pa\xc5\xa1alinti kr\xc5\xabt\xc4\xaf reikia, kai nustatomi keli naviko \xc5\xbeidiniai, jei randamas u\xc5\xbedegiminis kr\xc5\xabties v\xc4\x97\xc5\xbeys, taip pat kai po dalin\xc4\x97s operacijos neb\xc5\xabt\xc5\xb3 \xc4\xafmanoma radioterapija. Operacijos metu gydymo standartas yra papildomas limfini\xc5\xb3 mazg\xc5\xb3 pa\xc5\xbeastyje i\xc5\xa1tyrimas ie\xc5\xa1kant naviko l\xc4\x85steli\xc5\xb3. Iki 2011 met\xc5\xb3 nusta\xc4\x8dius naviko plitim\xc4\x85 \xc4\xaf limfinius mazgus buvo atliekamas pa\xc5\xbeasties limfini\xc5\xb3 mazg\xc5\xb3 pa\xc5\xa1alinimas, ta\xc4\x8diau jo \xc5\xa1iuo metu jau atsisakoma, kadangi jis nepagerina gydymo rezultat\xc5\xb3, o pacient\xc4\x97ms da\xc5\xbenos pooperacin\xc4\x97s komplikacijos.\n_START_SECTION_\nSpindulinis gydymas\n_START_PARAGRAPH_\nPo operacijos taikoma radioterapija \xc4\xaf v\xc4\x97\xc5\xbeio viet\xc4\x85 du kartus suma\xc5\xbeina vietinio ligos atsinaujinimo rizik\xc4\x85. Gali b\xc5\xabti papildomai didesne spinduli\xc5\xb3 doze ap\xc5\xa1vitinama pa\xc5\xa1alinto naviko lo\xc5\xbe\xc4\x97.\n_START_SECTION_\nAdjuvantinis gydymas vaistais\n_START_PARAGRAPH_\nAdjuvantiniu vadinamas gydymas, taikomas po operacijos. Greta radioterapijos pacient\xc4\x97ms skiriama hormon\xc5\xb3 terapija ir gydymas prie\xc5\xa1v\xc4\x97\xc5\xbeiniais vaistais.\n_START_SECTION_\nHormon\xc5\xb3 terapija\n_START_PARAGRAPH_\nMa\xc5\xbedaug 80% vis\xc5\xb3 kr\xc5\xabties navik\xc5\xb3 turi ER arba PR receptorius. \xc5\xa0ioms pacient\xc4\x97ms turi b\xc5\xabti skiriama hormon\xc5\xb3 terapija, ji padeda suma\xc5\xbeinti ligos atsinaujinimo tikimyb\xc4\x99 ir prailgina ligoni\xc5\xb3 i\xc5\xa1gyvenamum\xc4\x85. Moterims iki menopauz\xc4\x97s skiriamas tamoksifenas, papildomai gali b\xc5\xabti slopinama kiau\xc5\xa1id\xc5\xbei\xc5\xb3 funkcija: skiriami gonadotropin\xc4\xaf hormon\xc4\x85 i\xc5\xa1laisvinan\xc4\x8dio hormono analogai (GnRH analogai) arba chirurginiu b\xc5\xabdu pa\xc5\xa1alinamos kiau\xc5\xa1id\xc4\x97s. Tamoksifenas turi b\xc5\xabti skiriamas ma\xc5\xbeiausiai 5 metus. Jei skiriama adjuvantin\xc4\x97 chemoterapija, tamoksifenas tur\xc4\x97t\xc5\xb3 b\xc5\xabti pradedamas po gydymo chemoterapija._NEWLINE_Moterims po menopauz\xc4\x97s gali b\xc5\xabti skiriamas tamoksifenas arba aromataz\xc4\x97s inhibitoriai (letrozolis, anastrozolis). Jei pradedamas gydymas tamoksifenu, jis po 2\xe2\x80\x935 met\xc5\xb3 tur\xc4\x97t\xc5\xb3 b\xc5\xabti kei\xc4\x8diamas \xc4\xaf aromataz\xc4\x97s inhibitori\xc5\xb3, toks pakeitimas pagerina gydymo rezultatus.\n_START_SECTION_\nChemoterapija\n_START_PARAGRAPH_\nAdjuvantinis gydymas chemoterapija suma\xc5\xbeina ligos atsinaujinimo rizik\xc4\x85, konkreti nauda kiekvienam pacientui priklauso nuo v\xc4\x97\xc5\xbeio biologini\xc5\xb3 ypatybi\xc5\xb3, i\xc5\xa1plitimo ir taikomo gydymo r\xc5\xab\xc5\xa1ies. Nustatant indikacijas gydymui chemoterapija atsi\xc5\xbevelgiama \xc4\xaf naviko dyd\xc4\xaf, limfini\xc5\xb3 mazg\xc5\xb3 \xc4\xaftraukimo, v\xc4\x97\xc5\xbeio diferenciacijos laipsnio, hormon\xc5\xb3 receptori\xc5\xb3 ir HER2, taip pat molekulinio ir histologinio tipo (pagal auk\xc5\xa1\xc4\x8diau i\xc5\xa1vardintus kriterijus)._NEWLINE_Chemoterapijai skiriami vaistai yra antraciklin\xc5\xb3 ir taksan\xc5\xb3 grup\xc4\x97s preparatai. Ma\xc5\xbeiausiai tur\xc4\x97t\xc5\xb3 b\xc5\xabti skiriami du vaistai, gali b\xc5\xabti taikoma ir trij\xc5\xb3 preparat\xc5\xb3 kombinacija. Standartin\xc4\x97s gydymo schemos n\xc4\x97ra, studij\xc5\xb3 duomenimis preparat\xc5\xb3 skyrimas gydymo kurse pakaitomis yra vienodai efektyvus kaip ir j\xc5\xb3 kombinacijos, tod\xc4\x97l da\xc5\xbenai gydoma 4 kursais docetakselio ir 4 kursais doksorubicino su ciklofosfamidu.\n_START_SECTION_\nAnti-HER2 gydymas\n_START_PARAGRAPH_\nMa\xc5\xbedaug 20% kr\xc5\xabties v\xc4\x97\xc5\xbeio atvej\xc5\xb3 nustatoma HER2 receptoriaus ekspresija, tokiu atveju skiriamas prie\xc5\xa1 \xc5\xa1\xc4\xaf receptori\xc5\xb3 nukreiptas gydymas HER2 inhibitoriais. Standartinis vaistas \xc5\xa1ioje situacijoje yra trastuzumabas, skiriamas ma\xc5\xbeiausiai vienerius metus. N\xc4\x97ra tyrim\xc5\xb3, kuriais b\xc5\xabt\xc5\xb3 \xc4\xafrodytas trastuzumabo efektyvumas skiriant j\xc4\xaf be chemoterapijos, tod\xc4\x97l HER2 inhibitorius skiriamas kartu su chemoterapija.\n_START_SECTION_\nPARP inhibitoriai\n_START_PARAGRAPH_\nOlaparibas yra specifinis fermento poli-ADP-riboz\xc4\x97s polimeraz\xc4\x97s inhibitorius, \xc5\xa1iuo metu tiriamas BRCA mutacij\xc4\x85 turin\xc4\x8dio kr\xc5\xabties v\xc4\x97\xc5\xbeio gydymui. Medikamentas pasirod\xc4\x97 efektyvus gydant RCA mutavus\xc4\xaf kiau\xc5\xa1id\xc5\xbei\xc5\xb3 v\xc4\x97\xc5\xbe\xc4\xaf.\n_START_SECTION_\nVieti\xc5\xa1kai i\xc5\xa1plitusi liga\n_START_PARAGRAPH_\n\xc5\xa0iai grupei priskiriami IIIA ir IIIB stadijos navikai.\n_START_SECTION_\nPrie\xc5\xa1operacinis gydymas\n_START_PARAGRAPH_\n\xc5\xa0iuo atveju indikuotinas gydymas prie\xc5\xa1 operacij\xc4\x85, siekiant maksimaliai suma\xc5\xbeinti augl\xc4\xaf ir pasiekti toki\xc4\x85 situacij\xc4\x85, kad b\xc5\xabt\xc5\xb3 \xc4\xafmanoma efektyviai j\xc4\xaf pa\xc5\xa1alinti. Taip pat galima skirti prie\xc5\xa1operacin\xc4\xaf gydym\xc4\x85 jei siekiama kr\xc5\xabt\xc4\xaf i\xc5\xa1saugan\xc4\x8dios operacijos. Gydymo kriterijai ir pasirinkimo preparatai nesiskiria nuo pooperacinio (adjuvantinio) gydymo: esant HER2 teigiamam navikui skiriamas trastuzumabas, esant hormon\xc5\xb3 receptoriams\xc2\xa0\xe2\x80\x93 hormon\xc5\xb3 terapija. Skiriant prie\xc5\xa1operacin\xc4\xaf gydym\xc4\x85 b\xc5\xabtina da\xc5\xbenai kontroliuoti lig\xc4\x85, jei nustatomas jos progresavimas reikia operuoti nedelsiant.\n_START_SECTION_\nVieti\xc5\xa1kai i\xc5\xa1plitusi neoperabili liga\n_START_PARAGRAPH_\n\xc5\xa0i ligoni\xc5\xb3 grup\xc4\x97 tur\xc4\x97t\xc5\xb3 b\xc5\xabti gydoma pagal \xc5\xa1ias rekomendacijas:_NEWLINE_Biopsija ir histologinis i\xc5\xa1tyrimas, siekant \xc4\xafrodyti, jog ligos histologinis tipas n\xc4\x97ra u\xc5\xbedegiminis._NEWLINE_Sisteminis gydymas (chemoterapija) tur\xc4\x97t\xc5\xb3 b\xc5\xabti taikomas bet kuriuo atveju, kai tai \xc4\xafmanoma. Jei po jo navikas vis dar negali b\xc5\xabti i\xc5\xa1operuotas, gali b\xc5\xabti taikoma radioterapija arba operuojama paliatyviai. Pastaruoju atveju operacija atliekama tik tuomet, jei numatomas rezultatas pagerint\xc5\xb3 pacient\xc4\x97s gyvenimo kokyb\xc4\x99._NEWLINE_Daugeliu atvej\xc5\xb3 geriausi rezultatai pasiekiami taikant kombinuot\xc4\x85 gydym\xc4\x85 (chemoterapij\xc4\x85, operacij\xc4\x85, radioterapij\xc4\x85)._NEWLINE_Trigubai neigiamiems navikams tur\xc4\x97t\xc5\xb3 b\xc5\xabti taikoma pirmos eil\xc4\x97s chemoterapija taksanais ir antraciklinais. HER2 teigiami navikai tur\xc4\x97t\xc5\xb3 b\xc5\xabti gydomi taksan\xc5\xb3 ir anti-HER2 kombinacija. Arba alternatyviai antraciklinais po to skiriant anti-HER2 medikamentus._NEWLINE_Hormon\xc5\xb3 receptoriams teigiami navikai gali b\xc5\xabti gydomi arba antraciklin\xc5\xb3 ir taksan\xc5\xb3 kombinacija, arba endokrinine terapija - sprendimas tur\xc4\x97t\xc5\xb3 priimamas atsi\xc5\xbevelgiant \xc4\xaf ligon\xc4\x97s b\xc5\xabkl\xc4\x99, gretutines ligas._NEWLINE_Jei prie\xc5\xa1operacinis gydymas s\xc4\x97kmingas, daugeliu atvej\xc5\xb3 tur\xc4\x97t\xc5\xb3 b\xc5\xabti atliekama mastektomija pa\xc5\xa1alinant sritinius limfinius mazgus, kai kuriais atvejais gali pakakti ir kr\xc5\xabt\xc4\xaf i\xc5\xa1saugan\xc4\x8dios operacijos.\n_START_SECTION_\nAtsinaujinusi liga\n_START_PARAGRAPH_\nVietinis ligos atsinaujinimas stebimas iki 10% pacien\xc4\x8di\xc5\xb3 per de\xc5\xa1imt met\xc5\xb3, jei skiriamas adekvatus adjuvantinis gydymas (hormon\xc5\xb3 terapija, radioterapija, chemoterapija) ir yra kokybi\xc5\xa1kai atlikta operacija. \xc5\xa0iais atvejais pacient\xc4\x97s i\xc5\xa1tiriamos d\xc4\x97l tolim\xc5\xb3j\xc5\xb3 metastazi\xc5\xb3, taip pat b\xc5\xabtina dar syk\xc4\xaf paimti biopsij\xc4\x85 ir naviko, kadangi neretai recidyvo atveju nustatoma visai kita hormon\xc5\xb3 receptori\xc5\xb3 b\xc5\xabkl\xc4\x97 ir skirtinga HER2 receptoriaus ekspresija negu pirminiame navike, kas turi lemiam\xc4\x85 \xc4\xaftak\xc4\x85 gydymui. Recidyvo gydymas i\xc5\xa1 esm\xc4\x97s nesiskiria nuo pirminio naviko gydymo. Indikuotinas ir pakartotinis gydymas hormonais bei chemoterapija ir anti-HER2 preparatais.\n_START_SECTION_\nHormon\xc5\xb3 terapija\n_START_PARAGRAPH_\nPirmoje vietoje esant teigiamiems estrogen\xc5\xb3 receptoriams tur\xc4\x97t\xc5\xb3 b\xc5\xabti skiriama hormon\xc5\xb3 terapija. \xc5\xa0is gydymas neduoda rezultat\xc5\xb3 greitai, tenka palaukti kelet\xc4\x85 savai\xc4\x8di\xc5\xb3 ar m\xc4\x97nesi\xc5\xb3, kol v\xc4\x97\xc5\xbeys ar jo metastaz\xc4\x97s suma\xc5\xbe\xc4\x97ja, tod\xc4\x97l hormon\xc5\xb3 terapija neskiriama viena tais atvejais, kai nustatoma didel\xc4\x97 ligos mas\xc4\x97\xc2\xa0\xe2\x80\x93 labai daug v\xc4\x97\xc5\xbeio metastazi\xc5\xb3, spaud\xc5\xbeiami gyvybi\xc5\xa1kai svarb\xc5\xabs organai ir pan. Hormon\xc5\xb3 terapijos nepageidaujami poveikiai kur kas lengvesni nei chemoterapijos. Paliatyvi hormon\xc5\xb3 terapija skiriama iki ligos progresavimo._NEWLINE_Moterims iki menopauz\xc4\x97s skiriamas tamoksifenas ir sutrikdoma kiau\xc5\xa1id\xc5\xbei\xc5\xb3 funkcija: GnRH analogais, chirurginiu kiau\xc5\xa1id\xc5\xbei\xc5\xb3 pa\xc5\xa1alinimu arba radioterapija. Esant ligos progresavimui galima keisti tamoksifen\xc4\x85 \xc4\xaf aromataz\xc4\x97s inhibitori\xc5\xb3._NEWLINE_Po menopauz\xc4\x97s skiriamas aromataz\xc4\x97s inhibitorius, kaip alternatyva lieka tamoksifenas. Esant ligos progresavimui hormoninis preparatas turi b\xc5\xabti kei\xc4\x8diamas. Vienos studijos duomenimis steroidinis aromataz\xc4\x97s inhibitorius egzemestanas ir everolimusas yra efektyvi kombinacija, jei kiti hormoniniai preparatai neefektyv\xc5\xabs.\n_START_SECTION_\nChemoterapija\n_START_PARAGRAPH_\nChemoterapija gydant kr\xc5\xabties v\xc4\x97\xc5\xbe\xc4\xaf yra labai efektyvi, ta\xc4\x8diau sukelia kur kas daugiau nepageidaujam\xc5\xb3 poveiki\xc5\xb3 nei hormon\xc5\xb3 terapija. Chemoterapija skiriama tam tinkamoms pacient\xc4\x97ms esant ligos progresavimui hormon\xc5\xb3 terapijos fone, taip pat esant ER neigiamam v\xc4\x97\xc5\xbeiui. Taip pat gydymas nehormoniniais prie\xc5\xa1v\xc4\x97\xc5\xbeiniais vaistais gali b\xc5\xabti skiriamas esant greitam ligos progresavimui siekiant apsaugoti gyvybi\xc5\xa1kai svarbius organus. Esant teigiamam HER2 receptoriui, chemoterapija kombinuojama su prie\xc5\xa1 HER2 receptori\xc5\xb3 veikian\xc4\x8diais preparatais. Yra daug chemoterapini\xc5\xb3 vaist\xc5\xb3 ir j\xc5\xb3 kombinacij\xc5\xb3, kurie yra efektyv\xc5\xabs, galutinio gydymo standarto n\xc4\x97ra ._NEWLINE_Efektyviausi preparatai yra antraciklin\xc5\xb3 ir taksan\xc5\xb3 grup\xc4\x97s vaistai. Jie efektyv\xc5\xabs ir pakartotinai skiriami po adjuvantinio gydymo, jei laikas iki ligos atsinaujinimo buvo ilgesnis nei 12 m\xc4\x97nesi\xc5\xb3. Gali b\xc5\xabti skiriamas vienas vaistas (monoterapija) ir keli\xc5\xb3 vaist\xc5\xb3 kombinacija. Gydant keliais preparatais nustatoma kur kas daugiau nepageidaujam\xc5\xb3 poveiki\xc5\xb3, negu skiriant vien\xc4\x85 vaist\xc4\x85. Paparastai esant nelabai i\xc5\xa1plitusiai ligai, l\xc4\x97tam augimui, nesant i\xc5\xa1reik\xc5\xa1tiems simptomams pasirenkama monoterapija, jei liga labiau pa\xc5\xbeengusi prasminga skirti kelis preparatus. Ligon\xc4\x97ms, jau gydytoms antraciklinais ir taksanais, efektyv\xc5\xabs yra kapecitabinas, vinorelbinas, eribulinas, nab-paklitakselis. Chemoterapija skiriama iki maksimalaus ligos atsako ir progresavimo.\n_START_SECTION_\nAnti-HER2 preparatai\n_START_PARAGRAPH_\nMonokloninis prie\xc5\xa1 HER2 receptori\xc5\xb3 nukreiptas antik\xc5\xabnas trastuzumabas yra labai efektyvus ir skiriant j\xc4\xaf monoterapija, \xc5\xa1itaip pasiekiama ligos remisija 20% ligoni\xc5\xb3. Kombinacijose su \xc4\xafvairiais chemoterapijos protokolais ger\xc4\x85 ligos atsak\xc4\x85 pavyksta pasiekti daugiau nei pusei ligoni\xc5\xb3. Pertuzumabas yra naujesnis efektyvus monokloninis antik\xc5\xabnas, kur\xc4\xaf skiriant kombinacijoje su chemoterapija remisija pasiekiama iki 80% ligoni\xc5\xb3. Lapatinibas yra HER2 tirozinkinaz\xc4\x97s inhibitorius, skiriamas table\xc4\x8di\xc5\xb3 forma. \xc5\xa0ie preparatai skiriami iki ligos progresavimo.\n_START_SECTION_\nSimptominis ir paliatyvus gydymas\n_START_PARAGRAPH_\nEsant galvos smegen\xc5\xb3 metastaz\xc4\x97ms gali b\xc5\xabti operuojama, jei \xc4\xafmanoma jas pa\xc5\xa1alinti. Kitais atvejais taikomas gydymas radioterapija. Labai da\xc5\xbenai pacient\xc4\x97ms nustatomos kaul\xc5\xb3 metastaz\xc4\x97s, efektyviai gydomos bisfosfonatais ir RANK ligando antik\xc5\xabniu denosumabu. \xc5\xa0ie vaistai padeda i\xc5\xa1vengti kaul\xc5\xb3 l\xc5\xab\xc5\xbei\xc5\xb3 ir hiperkalcemijos.\n_START_SECTION_\nStatistika\n_START_PARAGRAPH_\nKr\xc5\xabtin\xc4\x97s v\xc4\x97\xc5\xbeys yra da\xc5\xbeniausiai pasitaikanti v\xc4\x97\xc5\xbeio forma tarp moter\xc5\xb3 visame pasaulyje. Jis sudaro net 23% vis\xc5\xb3 v\xc4\x97\xc5\xbeini\xc5\xb3 susirgim\xc5\xb3. Nuo jo mir\xc5\xa1ta taip pat daugiausiai moter\xc5\xb3, net 14% mir\xc4\x8di\xc5\xb3 nuo onkologini\xc5\xb3 susirgim\xc5\xb3 sudaro kr\xc5\xabtin\xc4\x97s v\xc4\x97\xc5\xbeys. Daugiau nei pus\xc4\x97 \xc5\xa1io v\xc4\x97\xc5\xbeio atvej\xc5\xb3 pasitaiko i\xc5\xa1sivys\xc4\x8diusiose \xc5\xa1alyse, i\xc5\xa1imtis- Japonija. \xc5\xa0iaur\xc4\x97s Amerika ir Jungtin\xc4\x97 Karalyst\xc4\x97 pirmauja pagal susirgim\xc5\xb3 skai\xc4\x8di\xc5\xb3. Ma\xc5\xbeai atvej\xc5\xb3 pasitaiko Afrikos ir Azijos populiacijose. Manoma, kad tokie rezultatai gaunami dar ir tod\xc4\x97l, kad i\xc5\xa1sivys\xc4\x8diusiose \xc5\xa1alyse \xc5\xa1is v\xc4\x97\xc5\xbeys visada atpa\xc5\xbe\xc4\xafstamas, kai kitose pasaulio dalyse to nevisada pavyksta padaryti.'